Εθνικός Άσσιας

Ο **Εθνικός Άσσιας** είναι κυπριακή ποδοσφαιρική ομάδα με έδρα την Άσσια της επαρχίας Αμμοχώστου. Ιδρύθηκε στις 14 Μαρτίου 1966. Μεγαλύτερες επιτυχίες της ομάδας είναι οι 3 συμμετοχές (1997-98, 1999-00, 2001-02) της στην Α΄ κατηγορία, το ανώτατο ποδοσφαιρικό πρωτάθλημα της Κύπρου. Επιπρόσθετα, έχει κατακτήσει ένα πρωτάθλημα Γ΄ κατηγορίας (2011) και ένα κύπελλο Κύπρου Γ΄-Δ΄ κατηγορίας (2011). Η έδρα της ομάδας βρίσκεται στην Άσσια, ωστόσο από το 1974 δεν μπορεί να τη χρησιμοποιήσει λόγω της τουρκικής εισβολής και κατοχής. Προσωρινή ποδοσφαιρική έδρα της ομάδας αποτελεί το Μακάρειο Στάδιο στη Λευκωσία.
 
## Ιστορία
Ο Εθνικός Άσσιας ιδρύθηκε στις 14 Μαρτίου 1966 και το πρώτο διάστημα από τη δημιουργία του έδινε φιλικές αναμετρήσεις με ομάδες γειτονικών χωριών. Χρώματα του Εθνικού είναι το μπλε και το άσπρο και έμβλημα της ο πυρσός. Η ομάδα αγωνιζόταν σε ιδιόκτητο γήπεδο στην Άσσια έως το 1974.

Το 1967 εντάχθηκε στην Εθνική Ποδοσφαιρική Ομοσπονδία Περιφέρειας Λευκωσίας (ΕΠΟΠΛ) στην οποία παρέμεινε έως το 1970 που εντάχθηκε στην Κυπριακή Ομοσπονδία Ποδοσφαίρου (ΚΟΠ). Στα τρία χρόνια συμμετοχής του στις διοργανώσεις της ΕΠΟΠΛ κατέκτησε το κύπελλο ΕΠΟΠΛ την περίοδο 1968-69 κερδίζοντας στον τελικό τη ΛΑΛΛ Λύσης με 1-0 (ενώ τερμάτισε και στη δεύτερη θέση του ομίλου του στο πρωτάθλημα) και το πρωτάθλημα του ομίλου του την περίοδο 1969-70 (ενώ ήταν και φιναλίστ του κυπέλλου την ίδια περίοδο). Λόγω των καλών πορειών που είχε η ομάδα στις διοργανώσεις της ΕΠΟΠΛ, το διοικητικό συμβούλιο του Εθνικού Άσσιας αποφάσισε να αιτηθεί ένταξη στην ΚΟΠ. Με επιστολή που απέστειλε στις 19 Αυγούστου 1970 στον πρόεδρο της ΚΟΠ η ομάδα ζητούσε την ένταξη της στις τάξεις της ομοσπονδίας. Στις 28 Σεπτεμβρίου 1970 η ΚΟΠ απέστειλε επιστολή στον Εθνικός Άσσιας ενημερώνοντας το σωματείο ότι η Τακτική Γενική Συνέλευση της ομοσπονδίας ενέκρινε την ένταξη του σωματείου στη Γ΄ κατηγορία.

Η τραγικότερη ημέρα στην ιστορία του σωματείου καταγράφεται το καλοκαίρι του 1974, με την κατάληψη της Άσσιας από τα τουρκικά στρατεύματα μετά την τουρκική εισβολή στην Κύπρο, γεγονός που κατέστησε το σωματείο προσφυγικό. Ο εκτοπισμός δημιούργησε πολλά προβλήματα στην ομάδα που βρέθηκε χωρίς έδρα και χωρίς αθλητικό υλικό. Ο Εθνικός Άσσιας αναδιοργανώθηκε στην προσφυγιά και συνέχισε να συμμετέχει στις διοργανώσεις της ΚΟΠ.

### Πορεία στις διοργανώσεις της ΚΟΠ

#### Περίοδος 1971-1979
Στην πρώτη περίοδο στη Γ΄ κατηγορία ο Εθνικός τερμάτισε στην 3η θέση, τέσσερις βαθμούς κάτω από την πρωταθλήτρια ομάδα και τρεις βαθμούς κάτω από τη δεύτερη θέση που οδηγούσαν στη Β΄ κατηγορία. Κέρδισε την άνοδο του την επόμενη περίοδο τερματίζοντας στη 2η θέση, ένα βαθμό πίσω από την πρωταθλήτρια ομάδα.

Το 1974 πραγματοποιήθηκε η τουρκική εισβολή στην Κύπρο και η κατάληψη της Άσσιας. Όταν οι συνθήκες της περιόδου το επέτρεψαν, η ΚΟΠ αποφάσισε τη διεξαγωγή Ειδικού μικτού πρωτάθλημα Β΄- Γ΄ κατηγορίας 1974-75 πρωταθλήματος με συμμετοχή των ομάδων της Β΄ και Γ΄ κατηγορίας χωρισμένο σε δύο ομίλους. Η συμμετοχή ήταν προαιρετική. Το συμβούλιο του Εθνικού Άσσιας προβληματίστηκε κατά πόσον έπρεπε η ομάδα να συμμετάσχει στο πρωτάθλημα δεδομένου των προβλημάτων που δημιούργησε η προσφυγιά, ωστόσο, επειδή υπήρχε ο κίνδυνος να διαλυθεί αν δεν συμμετείχε στο πρωτάθλημα, δήλωσε συμμετοχή.Ο Εθνικός Άσσιας τερμάτισε πρώτος στον όμιλο του.

Τις επόμενες περιόδους της δεκαετίας παρέμεινε στη Β΄ κατηγορία.




1 Την περίοδο 1974-75 διοργανώθηκε Ειδικό μικτό πρωτάθλημα Β΄ - Γ΄ κατηγορίας 1974-75 χωρισμένο σε δύο ομίλους και με προαιρετική συμμετοχή των ομάδων των δύο κατηγοριών. Ο Εθνικός Άσσιας συμμετείχε στον Α΄ όμιλο.


#### Δεκαετία 1980-1989
Την περίοδο 1979-80 η ομάδα τερμάτισε τελευταία και υποβιβάστηκε στη Γ΄ κατηγορία στην οποία παρέμεινε για έντεκα διαδοχικές περιόδους. Τις περιόδους 1984-85 και 1986-87 διεκδίκησε την άνοδο του στη Β΄ κατηγορία αλλά τελικά τερμάτισε στην τρίτη θέση.




#### Δεκαετία 1990-1999
Την περίοδο 1990-91 τερμάτισε στη δεύτερη θέση του πρωταθλήματος και προβιβάστηκε στη Β΄ κατηγορία. Την περίοδο 1991-92 τερμάτισε στη δωδέκατη θέση του πρωταθλήματος Β΄ κατηγορίας και έδωσε αγώνες μπαράζ με την τρίτη ομάδα της Γ΄ κατηγορίας 1991-92. Ο Εθνικός επικράτησε στους αγώνες μπαράζ και παρέμεινε στην κατηγορία.

Την περίοδο 1993-94 τερμάτισε στην τελευταία θέση και υποβιβάστηκε. Στο πρωτάθλημα Γ΄ κατηγορίας 1994-95, παρόλο που τερμάτισε στην πέμπτη θέση, προβιβάστηκε στη Β΄ κατηγορία αφού αυξήθηκαν οι ομάδες της Α΄ κατηγορίας από 12 σε 14 και της Β΄ κατηγορίας από 11 σε 14.

Την περίοδο 1996-97 ο Εθνικός Άσσιας τερμάτισε στην τρίτη θέση του πρωταθλήματος Β΄ κατηγορίας και προβιβάστηκε για πρώτη φορά στην ιστορία του στην Α΄ κατηγορία. Στην πρώτη παρουσία της στην ανώτατη κατηγορία η ομάδα τερμάτισε στην τελευταία θέση και υποβιβάστηκε. Πέτυχε 3 νίκες (μία εντός έδρας με 2-0 επί της Αλκής και δύο εκτός έδρας με 1-2 επί της ΑΕΚ και 1-3 επί του ΑΠΟΕΛ) και 3 ισοπαλίες (μία εντός έδρας με την Αναγέννηση και δύο εκτός έδρας με την ΑΕΛ 0-0 και με τον Ευαγόρα 2-2). Την περίοδο αυτή ο Εθνικός Άσσιας έφτασε για πρώτη φορά στα προημιτελικά του κυπέλλου Κύπρου, όπου αποκλείστηκε από τον ΑΠΟΠ Πάφου.

Την επόμενη περίοδο ο Εθνικός Άσσιας κέρδισε και πάλι την άνοδο του στην Α΄ κατηγορία τερματίζοντας στη δεύτερη θέση του πρωταθλήματος Β΄ κατηγορίας.




#### Δεκαετία 2000-2009
Την περίοδο 1999-00 ο Εθνικός Άσσιας είχε την καλύτερη παρουσία του πρωτάθλημα Α΄ κατηγορίας, παρόλο που υποβιβάστηκε. Δεν κατάφερε να παραμείνει στην κατηγορία για μόλις ένα βαθμό. Πέτυχε 9 νίκες (7 εντός επί ΑΕΚ, ΑΕΛ, Αλκής, Απόλλων, Εθνικού Άχνας, Ολυμπιακού, Ένωσις Νέων Παραλιμνίου και 2 εκτός επί Αλκής και Αναγέννησης) και έφερε 4 ισοπαλίες, συγκεντρώνοντας 31 βαθμούς. Επιπρόσθετα, έφτασε στα προημιτελικά του κυπέλλου Κύπρου, όπου αποκλείστηκε από την ΑΕΚ.

Την περίοδο 2000-01 εξασφάλισε και πάλι την άνοδο του στην Α΄ κατηγορία τερματίζοντας στη δεύτερη θέση του πρωταθλήματος. Την περίοδο 2001-02 αγωνιζόμενος στο πρωτάθλημα Α΄ κατηγορίας τερμάτισε και πάλι στη 12η θέση γνωρίζοντας τον υποβιβασμό, ωστόσο η παρουσία της ομάδα δεν ήταν τόσο καλή όσο στην προηγούμενη προσπάθεια της στην ανώτατη κατηγορία. Πέτυχε 5 νίκες (4 εντός επί Εθνικού Άχνας, Απόλλωνα, Δόξας και Ερμή και μία εκτός επί του Ερμή) και έφερε 2 ισοπαλίες. Και αυτή την περίοδο έφτασε στα προημιτελικά του κυπέλλου Κύπρου όπου αποκλείστηκε από την Ένωση Νέων Παραλιμνίου.

Ακολούθησαν 4 περίοδοι στη Β΄ κατηγορία μέχρι που την περίοδο 2005-06 τερμάτισε στη 13η θέση και υποβιβάστηκε στη Γ΄ κατηγορία. Την περίοδο 2005-06 υποβιβάστηκε εκ νέου στη Γ΄ κατηγορία για να κερδίσει εκ νέου την άνοδο της την περίοδο 2007-08. Την περίοδο 2008-09 υποβιβάστηκε ξανά στη Γ΄ κατηγορία.




#### Δεκαετία 2010-2019
Την περίοδο 2010-11 ο Εθνικός Άσσιας καταφέρνει να κερδίσει δύο τίτλους, του πρώτους στην ιστορία του. Αρχικά κατέκτησε το πρωτάθλημα Γ΄ κατηγορίας 2010-11, εξασφαλίζοντας την άνοδο του στην Β΄ κατηγορία. Επιπρόσθετα, συμμετείχε στον τελικό του κυπέλλου Κύπρου Γ΄-Δ΄ κατηγορίας, όπου κέρδισε την ΕΝΑΔ με 1-0 και κατέκτησε το τρόπαιο.

Συμμετείχε δύο περιόδους στη Β΄ κατηγορία μέχρι που την περίοδο 2012-13 υποβιβάστηκε στη Γ΄ κατηγορία. Την περίοδο 2015-16 τερμάτισε στην τρίτη θέση του πρωταθλήματος Γ΄ κατηγορίας και προβιβάστηκε στη Β΄ κατηγορία. Την περίοδο 2017-18 τερμάτισε στην προτελευταία θέση και υποβιβάστηκε στην Γ΄ κατηγορία.




#### Δεκαετία 2020-2029

Ο Εθνικός Άσσιας συνέχισε να αγωνίζεται στην Γ΄Κατηγορία μέχρι και την περίοδο 2023-24 όπου και τερμάτισε στην 15η θέση και υποβιβάστηκε στην Επίλεκτη Κατηγορία ΣΤΟΚ. Την περίοδο 2024-25 τερμάτισε στην δεύτερη θέση στο πρωτάθλημα της Επίλεκτης κατηγορίας και προβιβάστηκε στην Γ΄ κατηγορία.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




## Τίτλοι-Διακρίσεις
* Γ΄ Κατηγορία:
** Πρωταθλήτρια (1): 2011
*Κύπελλο Κύπρου Γ΄ – Δ΄ κατηγορίας:
**Κυπελλούχος (1): 2011
*Κύπελλο ΕΠΟΠΛ:
**Κυπελλούχος (1): 1969

## Σημειώσεις


## Παραπομπές


## Βιβλιογραφία
*
*
*

## Πηγές
*
*

## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

*
*Προφίλ στην ιστοσελίδα της Κυπριακής Ομοσπονδίας Ποδοσφαίρου

Κατηγορία:Αθλητικοί σύλλογοι Επαρχίας Αμμοχώστου
Κατηγορία:Ιδρύσεις ποδοσφαιρικών ομάδων το 1966
Κατηγορία:Ποδοσφαιρικές ομάδες Κύπρου (ανδρών)
Κατηγορία:Κυπριακοί προσφυγικοί αθλητικοί σύλλογοι